रिश्तेदारों ने घर आना छोड़ा, बेटों को आने में देर हो जाए तो कांप जाती है मां; पार्ट-1
Rajasthan Udaipur Hindu Tailor Kanhaiya Lal Murder Case सर तन से जुदा…एक साल पहले तक इन 4 शब्दों का राजस्थान से कोई वास्ता नहीं था, लेकिन इसके बाद ये शब्द हमारे प्रदेश के साथ जुड़ गए एक बदनुमा दाग की तरह।
सर तन से जुदा…एक साल पहले तक इन 4 शब्दों का राजस्थान से कोई वास्ता नहीं था, लेकिन इसके बाद ये शब्द हमारे प्रदेश के साथ जुड़ गए एक बदनुमा दाग की तरह। GOOGLE पर भी ये चार शब्द सर्च करेंगे तो सर्च रिजल्ट में होगा राजस्थान, उदयपुर, उदयपुर की मालदास स्ट्रीट।
28 जून 2022, दोपहर 3 बजे...यही वो तारीख और वक्त था, जब ये दाग राजस्थान पर लगा। जगह उदयपुर शहर का मालदास स्ट्रीट बाजार। मानसून दस्तक देने ही वाला था।
प्री-मानसून की फुहारें उदयपुर को भिगो रही थीं। ये वो मौसम होता है, जब झीलों का शहर उदयपुर और खूबसूरत लगने लगता है। ठंडी हवाएं चल रही थी, लेकिन अगले ही पल फिजां में जहर घुल गया।
भाजपा नेता नुपूर शर्मा की पोस्ट का समर्थन करने पर मोहम्मद रियाज और गौस मोहम्मद नाम के दोनों लोगों ने मालदास स्ट्रीट में दुकान चलाने वाले टेलर कन्हैयालाल की बेरहमी से गला काटकर हत्या कर दी। हत्यारों ने इस घिनौने तालिबानी हत्याकांड को मोबाइल में रिकॉर्ड किया और सोशल मीडिया पर अपलोड कर दिया।
कुछ ही देर में राजस्थान का सबसे डरावना हत्याकांड एक वीभत्स वीडियो की शक्ल में पूरे देश में लाखों लोगों तक पहुंच गया। हर कोई हिल गया। कुछ ही घंटों में पुलिस ने दो हत्यारों को राजसमंद से गिरफ्तार कर लिया।
घटना के बाद राज्य सरकार से लेकर केंद्र सरकार के नुमाइंदे पीड़ित कन्हैयालाल के घर पहुंचे। मुख्यमंत्री से लेकर केंद्रीय मंत्री तक ने जायजा लिया।
कन्हैयालाल के दोनों बेटों को राज्य सरकार ने नौकरी दी, सरकार के साथ-साथ देशभर के अलग-अलग हिस्सों से कन्हैयालाल के परिवार को आर्थिक मदद पहुंचाई गई। आरोपियों को सजा दिलाने के भी कई वादे किए गए।
दिल दहला देने वाले हत्याकांड को एक साल बीत चुका है। कन्हैयालाल के परिवार ने उनके बिना जीना सीख लिया है। लेकिन एक साल पहले जो जख्म मिले, वो भर चुके हैं? इसी सवाल का जवाब जानने के लिए दैनिक भास्कर की टीम कन्हैयालाल के घर पहुंची।
पढ़िए स्पेशल रिपोर्ट…
उदयपुर के सेक्टर-14 इलाके में कन्हैयालाल का घर है। यहां हम पहुंचे तो घर के बाहर दो पुलिसकर्मी/ होमगार्ड बैठे थे।
कन्हैयालाल की पत्नी और उनके बच्चों से बात करने के लिए अंदर जाना चाहा तो पुलिसकर्मियों ने रोक लिया। हमारी तलाशी ली और एंट्री करने के बाद घर में घुसने की अनुमति दी।
कन्हैयालाल का घर पहले से थोड़ा बदला हुआ था। घर में जरूरत के साजों-सामान थोड़े बढ़ गए थे। फर्नीचर नया लगा हुआ था।
सीढ़ियों से चढ़कर प्रमुख कमरे में पहुंचे तो वहां एक बड़ा टीवी लगा था, जिसमें घर के बाहर लगे कैमरों की रिकाॅर्डिंग चल रही थी।
दिनभर कन्हैयालाल की सिलाई मशीन को देखती रहती है पत्नी
कन्हैयालाल की पत्नी जसोदा से पूछा तो बोलीं- टीवी पर सिर्फ यही चलता है। दिनभर यही देखते रहते हैं कि घर में कौन आ रहा है और कौन नहीं? टीवी के पास ही कन्हैयालाल की एक बड़ी तस्वीर लगी है।
घरवालों ने बताया कि जसोदा बार-बार कन्हैयालाल की सिलाई मशीन, उनके सिले कपड़ों को देखती रहती हैं। आए दिन उन्हें निकालकर बैठ जाती हैं।
हमने पूछा तो कन्हैयालाल की हर चीज को जसोदा ने इस तरह से दिखाया मानों इन चीजों के बहाने वो कन्हैयालाल का परिचय हमसे करा रहीं हों।
जसोदा से पूछा कि सालभर बीत चुका है, अब जिंदगी कैसी है? इस सवाल पर उनकी आंखें भर आईं। नम आंखों से उन्होंने अपने बच्चों की ओर इशारा किया और बोलीं- “आज इनके पापा होते तो कितना अच्छा लगता।
31 मई को तरूण (कन्हैयालाल का छोटा बेटा) का जन्मदिन था। मगर उसने जन्मदिन नहीं मनाया। बच्चे कहते हैं कि पापा के बिना कैसा जन्मदिन हैं। बच्चे बार-बार याद करते हैं। घर में ये थोड़ा बहुत काम करवाया तो लग रहा है कि वो होते तो कितना खुश होते।”
12 महीने से हत्यारों को बैठाकर खिला रहे हैं
अपने पति के हत्यारों का जिक्र करते हुए जसोदा कहती हैं “मेरी तो इच्छा यही है कि मेरे सामने आ जाएं तो मैं उनको मार दूं, पर मेरे हाथ में नहीं है। मुझे बच्चे वीडियो दिखाते नहीं हैं। मुझे आजतक नहीं पता, क्या हुआ था उनके साथ। हत्यारों ने जैसा मेरे पति के साथ किया, वैसा ही उनके साथ होना चाहिए।
12 महीने हो गए, हत्यारों को बैठाकर खिला रहे हैं। कोई काम धंधा नहीं करना पड़ रहा। सजा तो हमको भुगतनी पड़ रही है। इनको या तो फांसी दो या इनका एनकाउंटर करो।”
इंसाफ का इंतजार कर रही कन्हैयालाल की अस्थियां
जसोदा से जब उनके बच्चों के बारे में पूछा तो कहती हैं कि “बड़ा बेटा चप्पल नहीं पहनता है, बाल नहीं कटवाता है। वो यही बोलता है कि जबतक उसके पापा के हत्यारों को फांसी नहीं मिलेगी, बाल नहीं कटवाएगा। उनकी अस्थियां यहीं पड़ी है। जबतक फांसी नहीं होगी तबतक अस्थियां विसर्जित नहीं करेंगे।”
चाय पीने के लिए भी पुलिस को साथ लेकर जाना होता है
कन्हैयालाल के परिवार को 24 घंटे की पुलिस सुरक्षा मिली हुई है। परिवार के लोगों को कहीं भी जाना हो तो पुलिस साथ होती है, पुलिस से इजाजत भी लेनी पड़ती है।
दोनों बेटे दफ्तर जाते हैं तो दो गनमैन साथ में छोड़ने और लेने जाते हैं। जसोदा कहती हैं कि “मेरे भतीजे के लड़का हुआ। एक पुलिसवाले को लेकर जाना पड़ा।
मेरे भाई बीमार हुए तो अस्पताल भी पुलिस को लेकर जाना पड़ा। पुलिस से इजाजत लेनी पड़ती है। हमारा जीवन और लोगों जैसा सामान्य नहीं। बच्चों को लगता तो है कि कहीं जाएं मगर जा नहीं पाते।
बस ऑफिस जाते हैं और घर आ जाते हैं। चाय पीने भी जाना हो तो पुलिस के साथ जाना पड़ता है। मेरी बहन को गांव जाकर लेकर आई हूं। रिश्तेदार आने में डरते हैं। दूर के रिश्तेदार नहीं आते। हमारे परिवार के लोग, मेरी फ्रेंडस कोई नहीं आता।”
कोई त्योहार नहीं मनता, बेटे की फार्मेसी की पढ़ाई छूटी
अपने छोटे बेटे तरूण के बारे में बताते हुए जसोदा कहती हैं कि “बच्चे ने परीक्षा दी थी, मगर वे निकले नहीं। छोटा बेटा फार्मेसी की पढ़ाई कर रहा था। अब जाॅब लग गई तो वो पढ़ाई छूट गई।
जसोदा कहती हैं पैसे से क्या होता है। पैसे से हमारे कोई मोह नहीं है। पैसे से बच्चों को बाप थोड़ी मिल जाएगा। भगवान पैसे के बजाय इसके पापा को भेजें तो कैसा लगेगा।
छोटा बच्चा अभी भी मेरे साथ सोता है। कोई त्योहार बच्चों ने नहीं मनाया। पहले दीपावली-होली पर खूब जोश होता था। अब उनके बिना हर त्योहार मातम जैसा ही लगता है।”
बच्चे जरा भी लेट हो जाएं तो डर लगता है
उस घटना को याद करते हुए जसोदा कहती हैं कि “इस मामले में पुलिस की पूरी लापरवाही है। धानमंडी थाने ने पूरी लापरवाही की।
अगर सादा वर्दी में पुलिस वाले दुकान पर बैठा देते तो ये घटना नहीं होती। आज भी शाम को बच्चे अगर थोड़ा भी लेट हो जाते हैं तो डर लगता है कि बच्चे अबतक आए क्यों नहीं।”
नुपुर शर्मा के बयान के बारे में जसोदा कहती हैं कि “मैं तो सोचती हूं कि नुपुर शर्मा जो बोली वो तो आज खुला घूम रही है और इन्होंने कुछ नहीं बोला और इनके साथ ऐसा क्यों किया?
अगर ये बात होती ही नहीं तो ये हादसा नहीं होता। भगवान को क्या नींद आ रही क्या, भगवान कहां गए उस समय। हमने इतनी बड़ी श्रीनाथजी की तस्वीर लगा रखी है। उनका मंगलवार का व्रत था उस दिन। तरौई की सब्जी बनवाई थी, क्या पता था कि वापस नहीं आएंगे।”
बड़े बेटे ने एक साल से नहीं पहनी चप्पल
जसोदा की बात पूरी हुई तो हम कन्हैयालाल के बड़े बेटे यश का हाल जानना चाहा। यश के बाल अब लम्बे हो चुके हैं। उनके पैर सख्त और उधड़े हुए से लग रहे थे। सालभर से यश ने न बाल कटवाए हैं, न पैरों में चप्पल पहनी है।
पूछने पर यश कहते हैं कि “अब पहले जैसा कुछ नहीं रहा। लोगों ने हमारे यहां आना-जाना छोड़ दिया है, लोग अब घर नहीं आते। पहले जैसा पारिवारिक माहौल अब नहीं। हम कहीं बाहर नहीं जाते, सिक्योरिटी साथ होती है। दोस्तों से मिलना नहीं होता।”
जो फास्ट ट्रैक कोर्ट की बात करते थे, वो आज कहां हैं
यश कहते हैं “पिता थे तो जीवन अच्छा था, उनसे जो मांगते थे मिल जाता। अब सब खुद करना पड़ता है। सरकार ने नौकरी दी, उससे मदद होती है।
मेरी पहली प्रोयोरिटी ये थी कि उन लोगों को फांसी की सजा मिले, सालभर बीत गया मगर अबतक उन्हें सजा नहीं मिली है।
उस समय खूब लोग आए जिन्होंने वादे किए कि फास्ट ट्रैक कोर्ट में ले जाकर ज्यादा से ज्यादा 6 महीने में सजा दिला देंगे मगर वो भी नहीं हुआ।”
“सालभर होने आया, मैंने यही सोचा है कि जबतक इन लोगों को फांसी नहीं होती तबतक चप्पल नहीं पहनूंगा। ये घटना होने के बाद भी न उन्हें सजा मिली ना क्राइम रुके हैं। अगर उन्हें जल्दी सजा मिलती तो देश में ऐसी जो और घटनाएं हुई वो नहीं होती।”
सरकारी नौकरी की लोगों को खुशी होती है, मगर हमें कोई खुशी नहीं
नजदीक ही बैठे तरूण कहते हैं कि “पहले फार्मेसी चल रही थी, अब पिता गए तो फार्मेसी नहीं कर पा रहा। उनका सपना था कि बेटा मेडिकल खोले, कोई सपना पूरा नहीं हुआ।
हमारा रहना भी मुश्किल हो रहा है। सरकारी नौकरी लगती है तो लोगों को खुशी होती है मगर हमें आजतक कोई खुशी नहीं है।
पापा थे तो हमारे सारे काम वही करते थे। काॅलेज छोड़ते थे, पढ़ाई वगैरह घर की चीजें भी सब पापा ही करते थे। घर का राशन, बिल वगैरह भरना हम सब पहली बार कर रहे हैं। भले नौकरी हो या सहायता पिता की जगह नहीं ले सकते।”
ज्ञानवापी बहस नहीं होती तो आज पापा जिंदा होते
यश कहते हैं कि “ज्ञानवापी पर जो मीडिया में बहस हुई थी, अगर वो बहस नहीं होती या उस बहस को आर्गेनाइज नहीं किया जाता तो ये मुद्दा उठता ही नहीं और ना ही ये सब घटनाक्रम होता।
अपना देश सेक्युलर देश है और सबको बोलने का अधिकार है। ये सब आगे भी होता रहेगा, मगर उसका मतलब ये नहीं कि आप उस चीज को लेकर किसी का मर्डर कर दो।
मेरी डिमांड यही है कि हत्यारों को फांसी मिले। अपने देश के न्यायिक सिस्टम को सुधारना चाहिए। शायद तभी पापा की आत्मा को शांति मिले।”
परिवार को फिल्म का ऑफर, द उदयपुर फाइल्स की तैयारी
कन्हैयालाल के परिवार को इस पूरी घटनाक्रम को लेकर फिल्म बनाने के ऑफर भी आ रहे हैं। हालांकि इसे लेकर कन्हैयालाल के परिवार ने कोई मंजूरी नहीं दी है।
फिल्म निर्माताओं की ओर से द उदयपुर फाइल्स नाम से फिल्म बनाने की पेशकश की गई है। फिल्म का शुरुआती पोस्टर भी तैयार कर लिया गया है।
जिसमें खून से सनी सिलाई मशीन दिखाई गई है। हालांकि फिल्म बननी चाहिए या नहीं इसे लेकर कन्हैया के परिवार ने फिलहाल निर्णय नहीं लिया है।
एक तस्वीर से समझिए पूरा घटनाक्रम...
तालिबानी हत्याकांड के एक साल : दूसरे पार्ट में पढ़िए, वो खौफ, जो अब जड़ें जमा रहा है
उदयपुर का मालदास स्ट्रीट मेवाड़ का सबसे पुराना और पसंदीदा बाजार माना जाता है। इस हत्याकांड के बाद यहां एक अजीब खौफ पसर गया है। यहां रहने वाले लोग हों या खरीदी करने आने वाले, सबके मन में यह खौफ अब धीरे-धीरे जड़ें जमा रहा है। कल पढ़िए...